વિચારવા જેવી ઘટના તો એય છે કે એક બળાત્કારને લઈને કોંગ્રેસ એન્ડ કંપનીની સરકાર પાડી દેવા ઘણા મચ્યા હતા ‘ને બીજા એક બળાત્કારને લઈને ભાજપ તથા મંડળીની સરકાર પાડી દેવા ઘણા મચ્યા. બળાત્કાર અર્થાત્ કુયોગનો આવો દુષ્પ્રયોગ? અને એય વિશ્વમાં ભારતની છબી શક્ય એટલી મલિન કરવાના વિડંબન સાથે? કોઈ એક કે વધુ બળાત્કારીને મૃત્યુ સુધીની સજા અપાવનારનો જય જય કાર થવો જ જોઈએ. તે છતાં બળાત્કાર અને રાજકારણને જોડવું એ કોઈ પણ રાજકીય પક્ષ યા જૂથ માટે નિંદનીય છે. આતંકવાદીનો ધર્મ હોય ના હોય, એ ‘લોકો’ સમાજકારણ ખેલે છે. રાજકારણ ખેલે છે. અર્થકારણ ખેલે છે. કાશ્મીરમાં અગાઉ શું બન્યું એ બધી વાતો પણ હાલ બાજુ પર રાખીએ. અત્યારે માત્ર એક વાસ્તવિકતા સ્વીકારવાની છે કે બળાત્કારીને કોઈ ધર્મ નથી હોતો. વર્ણ કે ધર્મ આધારિત જાતીય દુષ્કર્મ કે દુર્ઘટનાઓ થોડો અલગ વિષય છે.